S-831/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 11. desember 2018, á hendur B-kvk-þgf B-kvk-þgf E-kvk-þgf, kt. [...],[...], Mosfellsbæ,

I.

Fyrir eignaspjöll, með því að hafa að kvöldi þriðjudagsins 6. júní 2017 í móttöku Hótel Íslands við Ármúla 9 í Reykjavík, skemmt ýmsa muni með því að kasta munum í starfsmann hótelsins og með því að kasta mununum til og frá, þ.á m. brotið 12 vínflöskur og bakka, skemmt tölvu og skjákort hennar með því að rífa upp tölvuskjá og henda í gólfið, fella niður stand frá Greyline og rifið niður veggljós, tjónið nam alls 310.034 krónum samkvæmt mati tjónþola.

Telst brot þetta varða við 1. mgr. 257. gr. almennra hegningarlaga nr. 19/1940.

II.

Fyrir umferðarlagabrot, með því að hafa föstudaginn 16. júní 2017 ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist 25 ng/ml af metýlfenídat) af bifreiðastæði við Skyggnisbraut 26 í Reykjavík inn á Skyggnisbraut þar sem árekstur varð við lögreglubifreið í forgangsakstri og akstur stöðvaðist.

Teljast brot þessi varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

Þess er krafist að ákærða verði dæmd til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. gr. laga nr. 44/1993, sbr. 18. gr. laga nr. 66/2006.

Ákærðu hafði verið birt ákæra og fyrirkall og verjandi hennar sett sig í samband við dóminn til að fá afrit af gögnum málsins. Hvorki ákærða né verjandi hennar sóttu hins vegar þing við þingfestingu málsins og höfðu ekki boðað forföll. Verður málið því dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála, enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærða er fædd í [...]. Samkvæmt framlögðu sakavottorði, dagsettu 5. desember 2018, á ákærða sakaferil að baki. Nú síðast var hún dæmd í 60 daga fangelsi með dómi Héraðsdóms Reykjavíkur hinn 26. september 2018 fyrir brot gegn valdstjórninni, sbr. 106. gr. almennra hegningarlaga nr. 19/1940. Þá gekkst ákærða undir tvær sektargreiðslur fyrir að aka ýmist undir áhrifum áfengis og annarra ávana- og fíkniefna eða eingöngu áfengis, annars vegar með sektargerð lögreglustjórans á höfuðborgarsvæðinu hinn 28. ágúst 2013 og hins vegar með sektargerð sama embættis hinn 3. febrúar 2016. Loks var ákærða dæmd í 30 daga fangelsi með dómi Héraðsdóms Reykjavíkur, dagsettum 7. desember 2016, fyrir að aka undir áhrifum áfengis, svipt ökurétti.

Við ákvörðun refsingar hér verður þannig við það miðað að ákærða hafi nú gerst sek um að aka undir áhrifum áfengis og/eða ávana- og fíkniefna í fjórða skipti og svipt ökurétti í fyrsta sinn. Þau brot er ákærða er sakfelld fyrir í máli þessu voru öll framin fyrir uppkvaðningu fyrrgreinds dóms Héraðsdóms Reykjavíkur frá 26. september sl. og verður ákærðu því dæmdur hegningarauki í samræmi við 78. gr. almennra hegningarlaga nr. 19/1940.

Með hliðsjón af framangreindu og sakarefni þessa máls, sem og 77. gr. almennra hegningarlaga nr. 19/1940, þykir refsing ákærðu hæfilega ákveðin fangelsi í 60 daga. Ekki þykja efni til að skilorðsbinda refsinguna.

Með vísan til lagaákvæða í ákæru er áréttuð ævilöng svipting ökuréttar ákærðu frá birtingu dómsins að telja.

Ákærða greiði 130.321 krónu í sakarkostnað.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, B-kvk-nf B-kvk-nf E-kvk-nf, sæti fangelsi í 60 daga.

Áréttuð er ævilöng svipting ökuréttar ákærðu frá birtingu dómsins að telja.

Ákærða greiði 130.321 krónu í sakarkostnað.

Þ-kvk-nf L-kvk-nf